CELEX: 52022PC0288
Language: mt
Date: 2022-06-09
Title: Proposta għal REGOLAMENT TAL-PARLAMENT EWROPEW U TAL-KUNSILL dwar il-miżuri ta’ liberalizzazzjoni tal-kummerċ temporanji li tissupplimenta l-konċessjonijiet kummerċjali applikabbli għall-prodotti tal-Moldova skont il-Ftehim ta’ Assoċjazzjoni bejn l-Unjoni Ewropea u l-Komunità Ewropea tal-Enerġija Atomika u l-Istati Membri tagħhom, minn naħa waħda, u r-Repubblika tal-Moldova, min-naħa l-oħra

IL-KUMMISSJONI EWROPEA
            Brussell, 9.6.2022
            COM(2022) 288 final
            2022/0188(COD)
            
            Proposta għal
            REGOLAMENT TAL-PARLAMENT EWROPEW U TAL-KUNSILL
            dwar il-miżuri ta’ liberalizzazzjoni tal-kummerċ temporanji li tissupplimenta l-konċessjonijiet kummerċjali applikabbli għall-prodotti tal-Moldova skont il-Ftehim ta’ Assoċjazzjoni bejn l-Unjoni Ewropea u l-Komunità Ewropea tal-Enerġija Atomika u l-Istati Membri tagħhom, minn naħa waħda, u r-Repubblika tal-Moldova, min-naħa l-oħra
            
               
         
         
            
               MEMORANDUM TA’ SPJEGAZZJONI
            
            
               1.KUNTEST TAL-PROPOSTA
            
            
               •Raġunijiet u objettivi tal-proposta
            
            
               
                  L-aggressjoni militari mhux provokata u mhux ġustifikata tar-Russja kontra l-Ukrajna sa mill-24 ta’ Frar 2022 kellha impatt negattiv profond fuq il-kapaċità tar-Repubblika tal-Moldova (“il-Moldova”) li tinnegozja mal-bqija tad-dinja, b’mod partikolari minħabba l-fatt li l-esportazzjonijiet tal-Moldova kienu jiddependu fuq it-tranżitu mit-territorju Ukren u fuq l-infrastruttura tal-Ukrajna, li issa fil-biċċa l-kbira mhumiex disponibbli. F’dan il-kuntest diffiċli, il-Moldova talbet lill-Unjoni tiffaċilita kemm jista’ jkun il-kundizzjonijiet biex il-pajjiż ikun jista’ jidderieġi mill-ġdid lejn l-UE parti mill-kummerċ tiegħu mal-bqija tad-dinja, sabiex tkompli tapprofondixxi r-relazzjonijiet kummerċjali tagħha mal-Unjoni u tappoġġa l-ekonomija tagħha. Biex isir dan, jeħtieġ li jiżdied il-livell ta’ liberalizzazzjoni tas-suq, b’mod partikolari għall-prodotti agrikoli soġġetti għal kwoti tariffarji annwali mingħajr dazju (“TRQs”) skont l-Anness XV-A tal-Ftehim ta’ Assoċjazzjoni bejn l-UE u r-Repubblika tal-Moldova (minn hawn’ il quddiem imsejjaħ “il-Ftehim ta’ Assoċjazzjoni”)
                     1
                   li jistabbilixxi żona ta’ kummerċ ħieles approfondita u komprensiva (“DCFTA”). 
               
               
                  Għalhekk, il-Kummissjoni qed tipproponi Regolament tal-Parlament Ewropew u tal-Kunsill li jintroduċi miżuri temporanji ta’ liberalizzazzjoni tal-kummerċ fil-forma ta’ kwoti addizzjonali mingħajr tariffi fuq xi prodotti agrikoli li għadhom soġġetti għat-TRQs li għandhom japplikaw għal perjodu ta’ sena. 
               
               
                  Skont l-Anness XV-A tal-Ftehim ta’ Assoċjazzjoni, seba’ prodotti agrikoli mill-Moldova huma soġġetti għat-TRQs. Dawn il-prodotti huma: tadam, tewm, għeneb tal-mejda, tuffieħ, ċirasa, għajnbaqar u meraq tal-għeneb. Tnejn minn dawn il-prodotti (għajnbaqar u għeneb tal-mejda) ġew esportati mill-Moldova f’volumi kbar lejn swieq terzi, b’mod partikolari lejn ir-Russja, il-Belarus u l-Ukrajna. Għal dawn il-prodotti, huwa xieraq li jiġu introdotti kwoti addizzjonali mingħajr dazju biex jappoġġaw temporanjament ir-ridirezzjonar lejn l-Unjoni, jekk meħtieġ, tal-volumi tal-bejgħ oriġinarjament diretti lejn dawk is-swieq. Għall-prodotti li jifdal (it-tadam, it-tewm, it-tuffieħ, iċ-ċirasa u l-meraq tal-għeneb), il-kwoti l-ġodda introdotti jkunu jikkonsistu f’volum addizzjonali mingħajr dazju tal-istess daqs bħal dak previst fil-Ftehim ta’ Assoċjazzjoni.
               
               
                  Dawn il-miżuri temporanji u eċċezzjonali ser jappoġġaw u jrawmu l-flussi kummerċjali eżistenti mill-Moldova lejn l-Unjoni u jappoġġaw l-ekonomija tal-Moldova. Dan huwa konformi mal-objettivi ewlenin tal-Ftehim ta’ Assoċjazzjoni, jiġifieri li jistabbilixxi kundizzjonijiet għal relazzjonijiet ekonomiċi u kummerċjali msaħħa li jwasslu għall-integrazzjoni gradwali tal-Moldova fis-Suq Intern tal-UE u jikkontribwixxi għat-tisħiħ tad-demokrazija u għall-istabbiltà politika, ekonomika u istituzzjonali fil-Moldova. 
               
               
                  Il-miżuri ta’ liberalizzazzjoni tal-kummerċ previsti skont din il-proposta għal Regolament jittieħdu b’osservanza tal-impenn fl-Artikolu 2 tal-Ftehim ta’ Assoċjazzjoni li jħaddan bħala elementi essenzjali tal-Ftehim ir-rispett għall-prinċipji demokratiċi, id-drittijiet tal-bniedem u l-libertajiet fundamentali kif ukoll il-ġlieda kontra l-proliferazzjoni tal-armi ta’ qerda massiva, materjali relatati u l-mezzi ta’ kunsinna tagħhom. Barra minn hekk, skont l-istess Artikolu, il-Partijiet jimpenjaw ruħhom b’mod partikolari għall-prinċipji ġenerali tar-rispett għall-prinċipju tal-istat tad-dritt u l-governanza tajba, il-ġlieda kontra l-korruzzjoni, l-attivitajiet kriminali, organizzati jew le, inklużi dawk ta’ karattru transnazzjonali, u t-terroriżmu, u r-rispett għall-prinċipji ta’ żvilupp sostenibbli u multilateraliżmu effettiv. Il-miżuri ta’ liberalizzazzjoni tal-kummerċ infushom ikunu kondizzjonali fuq ir-rispett ta’ dawn l-elementi essenzjali u l-prinċipji ġenerali.
               
               
                  Barra minn hekk, il-miżuri ta’ liberalizzazzjoni tal-kummerċ li jinsabu f’din il-proposta għandhom l-għan li jiżguraw, f’konformità mal-Artikolu 207(1) TFUE, li l-politika kummerċjali komuni tal-Unjoni titmexxa fil-kuntest tal-prinċipji u l-objettivi tal-azzjoni esterna tal-Unjoni stabbiliti fl-Artikolu 21 TUE. 
               
            
            
               •Konsistenza mad-dispożizzjonijiet eżistenti fil-qasam ta’ politika
            
            
               
                  Dawn il-miżuri ta’ liberalizzazzjoni tal-kummerċ ikunu konsistenti mal-implimentazzjoni tal-Ftehim u b’mod partikolari mat-Titolu V li jistabbilixxi DCFTA, li jipprevedi li l-Partijiet għandhom jistabbilixxu progressivament żona ta’ kummerċ ħieles fuq perjodu tranżitorju ta’ massimu ta’ 10 snin li jibda mid-dħul fis-seħħ ta’ dak il-Ftehim (l-Artikolu 143 tal-Ftehim).
               
            
            
               •Konsistenza ma’ politiki oħra tal-Unjoni
            
            
               
                  L-Unjoni Ewropea kkundannat bil-qawwa l-aggressjoni Russa kontra l-Ukrajna u ħadet passi sinifikanti biex tappoġġa lill-Moldova f’dan il-kuntest eċċezzjonali, inkluż appoġġ umanitarju u fil-fruntieri addizzjonali, assistenza makrofinanzjarja u miżuri biex jiġi ffaċilitat il-kummerċ fil-kuntest diffiċli attwali. Ir-Regolament propost għalhekk jikkonforma mal-obbligu tal-Unjoni skont l-Artikolu 21(3) tat-Trattat dwar l-Unjoni Ewropea li tiżgura konsistenza bejn l-oqsma differenti tal-azzjoni esterna tagħha, kif ukoll mal-Artikolu 207(1) tat-Trattat dwar il-Funzjonament tal-Unjoni Ewropea li jipprevedi li l-politika kummerċjali komuni għandha titwettaq fil-kuntest tal-prinċipji u l-objettivi tal-azzjonijiet esterni tal-Unjoni.
               
            
            
               2.BAŻI ĠURIDIKA, SUSSIDJARJETÀ U PROPORZJONALITÀ
            
            
               •Bażi ġuridika
            
            
               Il-bażi ġuridika tal-proposta hija l-Artikolu 207(2) tat-Trattat dwar il-Funzjonament tal-Unjoni Ewropea.
            
            
               •Sussidjarjetà (għall-kompetenza mhux esklużiva) 
            
            
               Il-politika kummerċjali komuni, f’konformità mal-Artikolu 3(1)(e) tat-TFUE, hija definita bħala kompetenza esklużiva tal-Unjoni. Għalhekk, il-prinċipju tas-sussidjarjetà ma japplikax.
            
            
               •Proporzjonalità
            
         
         
            
               Din il-proposta hija meħtieġa sabiex tiġi implimentata l-politika kummerċjali komuni u sabiex jinkiseb l-għan li l-Moldova tiġi appoġġata ekonomikament fid-diffikultajiet attwali tagħha, anke fil-qasam tal-kummerċ mal-Unjoni.
            
            
               •Għażla tal-istrument
            
            
               Din il-proposta hija bbażata fuq l-Artikolu 207(2) tat-TFUE u taqa’ taħt il-politika kummerċjali komuni tal-Unjoni. 
            
            
               3.RIŻULTATI TAL-EVALWAZZJONIJIET EX POST, TAL-KONSULTAZZJONIJIET MAL-PARTIJIET IKKONĊERNATI U TAL-VALUTAZZJONIJIET TAL-IMPATT
            
            
               •Evalwazzjonijiet ex post/kontrolli tal-idoneità tal-leġiżlazzjoni eżistenti
            
            
               
                  Mhux applikabbli.
               
            
            
               •Konsultazzjonijiet mal-partijiet ikkonċernati
            
            
               
                  Mhux applikabbli.
               
            
            
               •Ġbir u użu tal-għarfien espert
            
            
               
                  Mhux applikabbli.
               
            
            
               •Valutazzjoni tal-impatt
            
            
               Minħabba l-urġenza tas-sitwazzjoni ekonomika fil-Moldova, huwa importanti li r-Regolament jidħol fis-seħħ malajr kemm jista’ jkun. Għalhekk, ma twettqet l-ebda valutazzjoni tal-impatt għall-miżura inkwistjoni. Madankollu, id-dispożizzjonijiet kummerċjali u relatati mal-kummerċ tal-Ftehim ta’ Assoċjazzjoni kienu soġġetti għal valutazzjoni tal-impatt fuq is-sostenibbiltà kkummissjonata u ppubblikata mid-DĠ Kummerċ fl-2012 li kkontribwixxiet għall-proċess ta’ negozjar tad-DCFTA. Dan l-istudju kkonferma li l-implimentazzjoni ta’ dispożizzjonijiet tal-kummerċ u relatati mal-kummerċ jkollhom impatt ekonomiku pożittiv kemm għall-UE kif ukoll għall-Moldova. 
            
            
               •Idoneità regolatorja u simplifikazzjoni
            
            
               
                  Il-miżura ma żżidx il-piż regolatorju tal-kumpaniji. 
               
            
            
               •Drittijiet fundamentali
            
            
               
                  Dawn il-miżuri josservaw l-istess prinċipji bażiċi bħal dawk minquxa fil-Ftehim ta’ Assoċjazzjoni. B’mod partikolari, l-Artikolu 2 tal-Ftehim ta’ Assoċjazzjoni jipprovdi li r-rispett għall-prinċipji demokratiċi u d-drittijiet tal-bniedem u l-libertajiet fundamentali jikkostitwixxu elementi essenzjali ta’ dak il-Ftehim. 
               
               
                  Il-miżuri jkunu wkoll konformi mal-Karta Ewropea dwar id-Drittijiet Fundamentali.
               
            
            
               4.IMPLIKAZZJONIJIET BAĠITARJI
            
            
               
                  Abbażi ta’ stima skont il-livell tal-importazzjonijiet mill-Moldova fl-2021, l-Unjoni Ewropea se tara telf ta’ dħul doganali li jikkorrispondi għal madwar EUR 0.3 miljun fis-sena. Għalhekk, l-impatt fuq ir-riżorsi proprji tal-UE se jkun limitat ħafna. 
               
            
            
               5.ELEMENTI OĦRA
            
         
         
            
               •Pjanijiet ta’ implimentazzjoni u arranġamenti dwar il-monitoraġġ, l-evalwazzjoni u r-rapportar
            
            
               
                  Ir-rappurtar online dwar l-evoluzzjoni tal-kummerċ bilaterali bejn l-UE u l-Moldova huwa disponibbli permezz ta’ siti web apposta tal-Kummissjoni Ewropea. 
               
            
            
               •Dokumenti ta’ spjegazzjoni (għad-direttivi)
            
            
               
                  Mhux applikabbli.
               
            
            
               •Spjegazzjoni fid-dettall tad-dispożizzjonijiet speċifiċi tal-proposta
            
            
               
                  Fid-dawl tas-sitwazzjoni ta’ kriżi fil-Moldova bħala riżultat tal-invażjoni Russa tal-Ukrajna, il-miżura għandha l-għan li żżid il-flussi kummerċjali mill-Moldova billi tagħti importazzjonijiet addizzjonali mingħajr tariffi fl-Unjoni għall-prodotti agrikoli tal-Moldova. Il-miżuri ta’ liberalizzazzjoni tal-kummerċ jingħataw fil-forma ta’ kwoti addizzjonali mingħajr tariffi għal xi prodotti agrikoli li għadhom soġġetti għat-TRQs.
               
            
            
               2022/0188 (COD)
            
            
               Proposta għal
            
            
               REGOLAMENT TAL-PARLAMENT EWROPEW U TAL-KUNSILL
            
            
               dwar il-miżuri ta’ liberalizzazzjoni tal-kummerċ temporanji li tissupplimenta l-konċessjonijiet kummerċjali applikabbli għall-prodotti tal-Moldova skont il-Ftehim ta’ Assoċjazzjoni bejn l-Unjoni Ewropea u l-Komunità Ewropea tal-Enerġija Atomika u l-Istati Membri tagħhom, minn naħa waħda, u r-Repubblika tal-Moldova, min-naħa l-oħra
            
            
               IL-PARLAMENT EWROPEW U L-KUNSILL TAL-UNJONI EWROPEA,
            
            
               Wara li kkunsidraw it-Trattat dwar il-Funzjonament tal-Unjoni Ewropea, u b’mod partikolari l-Artikolu 207(2) tiegħu,
            
            
               Wara li kkunsidraw il-proposta mill-Kummissjoni Ewropea,
            
            
               Wara li l-abbozz tal-att leġiżlattiv intbagħat lill-parlamenti nazzjonali,
            
            
               Filwaqt li jaġixxu skont il-proċedura leġiżlattiva ordinarja
                  2
               ,
            
            
               Billi:
            
            
               (1)Il-Ftehim ta’ Assoċjazzjoni bejn l-Unjoni Ewropea u l-Komunità Ewropea tal-Enerġija Atomika u l-Istati Membri tagħhom, minn naħa waħda, u r-Repubblika tal-Moldova (“il-Moldova”), min-naħa l-oħra
                  3
                (il-“Ftehim ta’ Assoċjazzjoni”) jikkostitwixxi l-bażi tar-relazzjoni bejn l-Unjoni u l-Moldova. Skont id-Deċiżjoni tal-Kunsill 2014/492/UE
                  4
               , it-Titolu V tal-Ftehim ta’ Assoċjazzjoni, li jirrigwarda l-kummerċ u kwistjonijiet relatati mal-kummerċ, ġie applikat proviżorjament mill-1 ta’ Settembru 2014, u daħal fis-seħħ fl-1 ta’ Lulju 2016, wara r-ratifika mill-Istati Membri kollha. 
            
            
               (2)Il-Ftehim ta’ Assoċjazzjoni jesprimi x-xewqa tal-Partijiet għall-Ftehim ta’ Assoċjazzjoni (il- “Partijiet”) li jsaħħu u jwessgħu r-relazzjonijiet b’mod ambizzjuż u innovattiv, li jiffaċilitaw u jiksbu integrazzjoni ekonomika gradwali, u li jagħmlu dan f’konformità mad-drittijiet u l-obbligi li jirriżultaw mis-sħubija tal-Partijiet fl-Organizzazzjoni Dinjija tal-Kummerċ.
            
            
               (3)L-Artikolu 143 tal-Ftehim ta’ Assoċjazzjoni jipprovdi għall-istabbiliment progressiv ta’ żona ta’ kummerċ ħieles bejn il-Partijiet f’konformità mal-Artikolu XXIV tal-Ftehim Ġenerali tal-1994 dwar it-Tariffi u l-Kummerċ (‘GATT 1994’). Għal dan il-għan, l-Artikolu 147 tal-Ftehim ta’ Assoċjazzjoni jipprevedi l-eliminazzjoni progressiva tad-dazji doganali f’konformità mal-Iskedi inklużi fih u l-possibbiltà li l-kamp ta’ applikazzjoni ta’ tali eliminazzjoni jitħaffef u jitwessa’. 
            
            
               (4)Il-gwerra mhux provokata u mhux ġustifikata tar-Russja ta’ aggressjoni kontra l-Ukrajna mill-24 ta’ Frar 2022 kellha impatt negattiv profondament fuq il-kapaċità tal-Moldova li tinnegozja mal-bqija tad-dinja, b’mod partikolari minħabba li l-esportazzjonijiet tal-Moldova kienu jiddependu għal dak il-kummerċ fi tranżitu mit-territorju Ukren u fuq l-infrastruttura tal-Ukrajna, li issa fil-biċċa l-kbira mhumiex disponibbli. Biex jittaffew l-effetti negattivi fuq l-ekonomija tal-Moldova, jeħtieġ li jitħaffef l-iżvilupp ta’ relazzjonijiet ekonomiċi eqreb bejn l-Unjoni u r-Repubblika tal-Moldova u li jingħata appoġġ rapidu lill-ekonomija tal-Moldova f’dawn iċ-ċirkostanzi kritiċi. Huwa għalhekk meħtieġ u xieraq li jiġu stimulati l-flussi kummerċjali tal-Moldova fil-forma ta’ miżuri temporanji ta’ liberalizzazzjoni tal-kummerċ li jagħtu kwoti addizzjonali mingħajr tariffi għal seba’ prodotti agrikoli li għadhom soġġetti għal kwoti tariffarji annwali mingħajr dazju (“TRQs”), f’konformità mal-aċċellerazzjoni tal-eliminazzjoni tad-dazji doganali fuq il-kummerċ bejn l-Unjoni u l-Moldova.
            
         
         
            
               (5)F’konformità mal-Artikolu 21(3) tat-Trattat dwar l-Unjoni Ewropea (TUE), jenħtieġ li l-Unjoni tiżgura l-konsistenza bejn l-oqsma differenti tal-azzjoni esterna tagħha. Skont l-Artikolu 207(1) tat-Trattat dwar il-Funzjonament tal-Unjoni Ewropea (TFUE), jenħtieġ li l-politika kummerċjali komuni titwettaq fil-kuntest tal-prinċipji u l-objettivi tal-azzjoni esterna tal-Unjoni. 
            
            
               (6)Jenħtieġ li l-miżuri ta’ liberalizzazzjoni tal-kummerċ stabbiliti b’dan ir-Regolament jieħdu l-forma ta’ kwoti addizzjonali temporanji mingħajr tariffi fuq xi prodotti agrikoli li għadhom soġġetti għat-TRQs. Permezz ta’ dawn il-miżuri l-Unjoni se tapprofondixxi l-integrazzjoni ekonomika bejn il-Moldova u l-Unjoni u tipprovdi temporanjament appoġġ ekonomiku xieraq għall-benefiċċju tal-Moldova u l-operaturi ekonomiċi li huma affettwati. Skont l-Anness XV-A tal-Ftehim ta’ Assoċjazzjoni, seba’ prodotti agrikoli mill-Moldova huma soġġetti għat-TRQs. Dawn il-prodotti huma: tadam, tewm, għeneb tal-mejda, tuffieħ, ċirasa, għajnbaqar u meraq tal-għeneb. Tnejn minn dawn il-prodotti (għajnbaqar u għeneb tal-mejda) ġew esportati mill-Moldova f’volumi kbar lejn swieq terzi, b’mod partikolari lejn ir-Russja, il-Belarus u l-Ukrajna. Għal dawn il-prodotti, huwa xieraq li jiġu introdotti kwoti addizzjonali mingħajr dazju biex jappoġġaw temporanjament ir-ridirezzjonar lejn l-Unjoni, jekk meħtieġ, tal-volumi tal-bejgħ oriġinarjament diretti lejn dawk is-swieq. Għall-prodotti li jifdal (it-tadam, it-tewm, it-tuffieħ, iċ-ċirasa u l-meraq tal-għeneb), it-TRQ li għadha kif ġiet introdotta tkun tikkonsisti f’volum addizzjonali mingħajr dazju tal-istess daqs bħal dak previst fil-Ftehim ta’ Assoċjazzjoni.
            
            
               (7)Sabiex jiġi evitat frodi, jenħtieġ li l-jedd għall-miżuri kummerċjali stabbiliti permezz ta’ dan ir-Regolament ikunu kondizzjonali fuq il-fatt li hekk kif il-Moldova tkun ikkonformat mal-kondizzjonijiet rilevanti kollha biex jinkisbu l-benefiċċji skont il-Ftehim ta’ Assoċjazzjoni, inkluż ir-regoli tal-oriġini tal-prodotti kkonċernati u l-proċeduri relatati magħhom, kif ukoll l-involviment tal-Moldova f’kooperazzjoni amministrattiva mill-qrib mal-Unjoni, kif previst mill-Ftehim ta’ Assoċjazzjoni.
            
            
               (8)Jenħtieġ li l-Moldova żżomm lura milli tintroduċi dazji jew imposti ġodda li jkollhom effett ekwivalenti u restrizzjonijiet kwantitattivi ġodda jew miżuri li jkollhom effett ekwivalenti għall-importazzjonijiet li joriġinaw fl-Unjoni, milli żżid il-livelli eżistenti ta’ dazji jew imposti jew milli tintroduċi kwalunkwe restrizzjoni oħra, sakemm ma tkunx iġġustifikata b’mod ċar fil-kuntest tal-gwerra. Fil-każ li l-Moldova tonqos milli tkun konformi ma’ kwalunkwe waħda minn dawk il-kondizzjonijiet, jenħtieġ li l-Kummissjoni jkollha s-setgħa li tissospendi temporanjament il-miżuri ta’ kummerċ kollha jew parti minnhom stabbiliti minn dan ir-Regolament. 
            
            
               (9)L-Artikolu 2 tal-Ftehim ta’ Assoċjazzjoni jipprevedi li, fost affarijiet oħra, l-osservanza għall-prinċipji demokratiċi, id-drittijiet tal-bniedem u l-libertajiet fundamentali kif ukoll il-ġlieda kontra l-proliferazzjoni tal-armi ta’ qerda massiva, materjali relatati u l-mezzi ta’ kunsinna tagħhom jikkostitwixxu elementi essenzjali tal-Ftehim ta’ Assoċjazzjoni. Skont l-istess Artikolu, il-Partijiet jimpenjaw ruħhom b’mod partikolari għall-prinċipji ġenerali li ġejjin: ir-rispett għall-prinċipju tal-istat tad-dritt u l-governanza tajba, il-ġlieda kontra l-korruzzjoni, l-attivitajiet kriminali, organizzati jew le, inklużi dawk ta’ karattru transnazzjonali, u t-terroriżmu, u r-rispett għall-prinċipji ta’ żvilupp sostenibbli u multilateraliżmu effettiv. Huwa xieraq li tiġi introdotta l-possibbiltà li jiġu sospiżi temporanjament il-miżuri ta’ liberalizzazzjoni tal-kummerċ previsti f’dan ir-Regolament jekk il-Moldova tonqos milli tirrispetta jew l-elementi essenzjali jew il-prinċipji ġenerali msemmija qabel tal-Ftehim ta’ Assoċjazzjoni. 
            
            
               (10)Sabiex jiġu żgurati kundizzjonijiet uniformi għall-implimentazzjoni ta’ dan ir-Regolament, jenħtieġ li l-Kummissjoni tingħata setgħat ta’ implimentazzjoni biex tissospendi temporanjament il-miżuri ta’ liberalizzazzjoni tal-kummerċ imsemmija fil-premessa 7 f’każijiet fejn il-produtturi tal-Unjoni ta’ prodotti simili jew li jikkompetu direttament huma jew jistgħu jiġu affettwati serjament mill-importazzjonijiet skont dan ir-Regolament. Jenħtieġ li dawk is-setgħat ikunu eżerċitati f’konformità mar-Regolament (UE) Nru 182/2011 tal-Parlament Ewropew u tal-Kunsill
                  5
               .
            
            
               (11)Soġġett għal investigazzjoni mill-Kummissjoni, huwa meħtieġ li tiġi prevista l-possibbiltà li jiġu sospiżi l-miżuri ta’ liberalizzazzjoni tal-kummerċ imsemmija fil-premessa (6) fir-rigward ta’ prodott wieħed jew aktar li jaqgħu fil-kamp ta’ applikazzjoni ta’ dan ir-Regolament li jikkawżaw, jew jheddu li jikkawżaw, diffikultajiet serji għall-produtturi tal-Unjoni ta’ prodotti simili jew f’kompetizzjoni diretta. 
            
            
               (12)Jenħtieġ li r-rapport annwali tal-Kummissjoni dwar l-implimentazzjoni taż-Żona ta’ Kummerċ Ħieles Approfondit u Komprensiv, li huwa parti integrali mill-Ftehim ta’ Assoċjazzjoni, jinkludi valutazzjoni fid-dettall tal-implimentazzjoni ta’ miżuri tal-kummerċ stabbiliti permezz ta’ dan ir-Regolament.
            
            
               (13)Minħabba l-urġenza tal-kwistjoni relatata mas-sitwazzjoni kkawżata mill-gwerra ta’ aggressjoni tar-Russja kontra l-Ukrajna, jitqies li huwa xieraq li tiġi invokata l-eċċezzjoni għall-perjodu ta’ tmien ġimgħat prevista fl-Artikolu 4 tal-Protokoll Nru 1 dwar ir-rwol tal-Parlamenti nazzjonali fl-Unjoni Ewropea, anness mat-TUE, mat-TFUE u mat-Trattat li jistabbilixxi l- Komunità Ewropea għall-Enerġija Atomika.
            
            
               (14)Fid-dawl tal-urġenza tas-sitwazzjoni ekonomika fil-Moldova, jenħtieġ li dan ir-Regolament jidħol fis-seħħ fil-jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea,
            
            
               ADOTTAW DAN IR-REGOLAMENT:
            
            
               Artikolu 1
            
            
               Miżuri ta’ liberalizzazzjoni tal-kummerċ
            
            
               Minbarra l-kwoti tariffarji mingħajr dazju stabbiliti mill-Ftehim ta’ Assoċjazzjoni fl-Anness XV-A tiegħu, il-prodotti agrikoli elenkati fl-Anness ta’ dan ir-Regolament għandhom jiġu ammessi għall-importazzjoni fl-Unjoni mir-Repubblika tal-Moldova fil-limiti tal-kwoti tariffarji mingħajr dazju tal-Unjoni kif stabbilit f’dak l-Anness. Dawn il-kwoti tariffarji mingħajr dazju għandhom jiġu amministrati mill-Kummissjoni skont l-Artikoli 49 sa 54 tar-Regolament ta’ Implimentazzjoni (UE) 2015/2447
                  6
               .
            
            
               Artikolu 2
            
            
               Kundizzjonijiet għall-intitolament għall-miżuri ta’ liberalizzazzjoni tal-kummerċ
            
            
               Il-miżuri ta’ liberalizzazzjoni tal-kummerċ previsti fl-Artikolu 1 għandhom ikunu soġġetti għall-kondizzjonijiet li ġejjin:
            
            
               (a)il-konformità mar-regoli tal-oriġini tal-prodotti u l-proċeduri relatati magħhom kif previst fil-Ftehim ta’ Assoċjazzjoni; 
            
            
               (b)l-astensjoni tal-Moldova milli tintroduċi dazji jew imposti ġodda li jkollhom effett ekwivalenti u restrizzjonijiet kwantitattivi ġodda jew miżuri li jkollhom effett ekwivalenti għal importazzjonijiet li joriġinaw mill-Unjoni, milli żżid il-livelli eżistenti ta’ dazji jew imposti jew milli tintroduċi kull restrizzjoni oħra, inkluż miżuri diskriminatorji amministrattivi interni, sakemm dan ma jkunx iġġustifikat b’mod ċar fil-kuntest tal-gwerra; kif ukoll
            
            
               (c)ir-rispett tal-Moldova għall-prinċipji demokratiċi, id-drittijiet tal-bniedem u l-libertajiet fundamentali kif ukoll il-ġlieda kontra l-proliferazzjoni tal-armi ta’ qerda massiva, materjali relatati u l-mezzi ta’ kunsinna tagħhom, ir-rispett għall-prinċipju tal-istat tad-dritt u l-governanza tajba, il-ġlieda kontra l-korruzzjoni, l-attivitajiet kriminali, organizzati jew le, inklużi dawk ta’ karattru transnazzjonali, u t-terroriżmu, u r-rispett għall-prinċipji ta’ żvilupp sostenibbli u multilateraliżmu effettiv previsti fl-Artikoli 2, 9 u 16 tal-Ftehim ta’ Assoċjazzjoni.
            
         
         
            
               Artikolu 3
            
            
               Sospensjoni temporanja tal-miżuri
            
            
               1.Fejn il-Kummissjoni ssib li hemm biżżejjed evidenza ta’ nuqqas ta’ konformità mill-Moldova mal-kundizzjonijiet stabbiliti fl-Artikolu 2, hija tista’, permezz ta’ att ta’ implimentazzjoni, tissospendi kompletament jew parzjalment il-miżuri ta’ liberalizzazzjoni tal-kummerċ previsti f’dan ir-Regolament. Dak l-att ta’ implimentazzjoni għandu jiġi adottat f’konformità mal-proċedura ta’ eżami msemmija fl-Artikolu 5(2).
            
            
               2.Meta Stat Membru jitlob li l-Kummissjoni tissospendi kwalunkwe waħda mill-miżuri ta’ liberalizzazzjoni tal-kummerċ previsti f’dan ir-Regolament abbażi ta’ nuqqas ta’ konformità mal-kundizzjonijiet stabbiliti fl-Artikolu 2, il-punt (b), il-Kummissjoni għandha tipprovdi opinjoni motivata fi żmien erba’ xhur mit-talba dwar jekk id-dikjarazzjoni tan-nuqqas ta’ konformità tal-Moldova hijiex sostanzjata. Jekk il-Kummissjoni tikkonkludi li l-allegazzjoni tkun sostanzjata, għandha tagħti bidu għall-proċedura msemmija fil-paragrafu 1 ta’ dan l-Artikolu.
            
            
               Artikolu 4
            
            
               Klawżola ta’ salvagwardja
            
            
               1.Fejn prodott li joriġina fil-Moldova jiġi importat fuq termini li jikkawżaw, jew jheddu li jikkawżaw, diffikultajiet serji lill-produtturi tal-Unjoni ta’ prodotti simili jew li jikkompetu direttament magħhom, il-miżura ta’ liberalizzazzjoni tal-kummerċ prevista fl-Artikolu 1 tista’ tiġi sospiża fi kwalunkwe ħin fir-rigward ta’ dak il-prodott.
            
            
               2.Il-Kummissjoni għandha tissorvelja mill-qrib l-impatt ta’ dan ir-Regolament, inkluż fir-rigward tal-prezzijiet fis-suq tal-Unjoni, filwaqt li tqis l-informazzjoni dwar l-esportazzjonijiet, l-importazzjonijiet u l-produzzjoni fl-Unjoni tal-prodotti soġġetti għall-miżuri ta’ liberalizzazzjoni tal-kummerċ stabbiliti permezz ta’ dan ir-Regolament.
            
            
               3.Il-Kummissjoni għandha tieħu deċiżjoni biex tagħti bidu għal investigazzjoni f’perijodu ta’ żmien raġonevoli:
            
            
               (a)fuq talba ta’ Stat Membru, 
            
            
               (b)fuq talba ta’ persuna ġuridika jew assoċjazzjoni li ma jkollhiex personalità ġuridika, li taġixxi f’isem il-produtturi tal-Unjoni, jiġifieri l-produtturi kollha fl-Unjoni jew proporzjon kbir minnhom ta’ prodotti simili jew prodotti f’kompetizzjoni diretta; jew
            
            
               (c)fuq l-inizjattiva tal-Kummissjoni stess jekk ikun ċar għall-Kummissjoni li hemm biżżejjed evidenza prima facie tad-diffikultajiet serji għall-produtturi tal-Unjoni ta’ prodotti simili jew prodotti f’kompetizzjoni diretta kif imsemmija fil-paragrafu 1.
            
            
               Għall-finijiet ta’ dan il-paragrafu, “proporzjon kbir ta’ produtturi tal-Unjoni ta’ prodotti simili jew prodotti f’kompetizzjoni diretta” ifisser il-produtturi fl-Unjoni li l-produzzjoni kollettiva tagħhom tikkostitwixxi aktar minn 50 % tal-produzzjoni totali fl-Unjoni ta’ prodotti simili jew prodotti f’kompetizzjoni diretta prodotti minn dak il-proporzjon tal-industrija fl-Unjoni li jesprimi appoġġ jew oppożizzjoni għat-talba, u li jirrappreżentaw mhux inqas minn 25 % tal-produzzjoni totali tal-prodotti simili jew il-prodotti f’kompetizzjoni diretta prodotti mill-industrija fl-Unjoni.
            
            
               4.Fejn il-Kummissjoni tiddeċiedi li tagħti bidu għal investigazzjoni, għandha tippubblika avviż f’Il-Ġurnal Uffiċjali tal-Unjoni Ewropea li jħabbar il-bidu tal-investigazzjoni. L-avviż għandu jipprovdi sommarju tal-informazzjoni li tasal u jiddikjara li jenħtieġ li kull informazzjoni relevanti tintbagħat lill-Kummissjoni. Għandu jispeċifika l-perijodu li matulu l-partijiet interessati jistgħu jippreżentaw fil-ħsibijiet tagħhom bil-miktub. Dan il-perjodu ma għandux jeċċedi erba’ xhur mid-data tal-pubblikazzjoni tal-avviż.
            
            
               5.Il-Kummissjoni għandha tfittex l-informazzjoni kollha li tqis meħtieġa u tista’ tivverifika l-informazzjoni li taslilha mal-Moldova jew kwalunkwe sors rilevanti ieħor. Hija tista’ tiġi megħjuna mill-uffiċjali tal-Istati Membru li fit-territorju tiegħu tista’ tintalab verifika, jekk dak l-Istat Membru jitlob tali assistenza minn dawk l-uffiċjali.
            
            
               6.Meta tkun qed teżamina jekk jeżistux diffikultajiet serji għall-produtturi tal-Unjoni ta’ prodotti simili jew prodotti f’kompetizzjoni diretta kif imsemmi fil-paragrafu 1, il-Kummissjoni għandha tqis, fost l-oħrajn, il-fatturi li ġejjin li jikkonċernaw produtturi tal-Unjoni, fejn informazzjoni rilevanti tkun disponibbli:
            
            
               –is-sehem mis-suq,
            
            
               –il-produzzjoni,
            
            
               –il-ħażniet,
            
            
               –il-kapaċità tal-produzzjoni,
            
         
         
            
               –l-użu ta’ kapaċità,
            
            
               –l-impjiegi,
            
            
               –l-importazzjonijiet,
            
            
               –il-prezzijiet.
            
            
               7.L-investigazzjoni għandha titlesta fi żmien sitt xhur mill-pubblikazzjoni tal-avviż imsemmi fil-paragrafu 4 ta’ dan l-Artikolu. F’ċirkostanzi eċċezzjonali il-Kummissjoni tista’ testendi dak il-perijodu permezz ta’ att ta’ implimentazzjoni, adottat f’konformità mal-proċedura ta’ eżami msemmija fl-Artikolu 5(2).
            
            
               8.Fi żmien tliet xhur mit-tlestija tal-investigazzjoni, il-Kummissjoni għandha tiddeċiedi jekk tissospendix il-miżura ta’ liberalizzazzjoni tal-kummerċ prevista fl-Artikolu 1 fir-rigward tal-prodott soġġett għall-investigazzjoni permezz ta’ att ta’ implimentazzjoni adottat skont il-proċedura ta’ eżami msemmija fl-Artikolu 5(2). Dak l-att ta’ implimentazzjoni għandu jidħol fis-seħħ fi żmien xahar mill-pubblikazzjoni tiegħu. Is-sospensjoni għandha tkun twila kemm ikun meħtieġ biex jiġi miġġieled id-deterjorament fis-sitwazzjoni ekonomika jew finanzjarja tal-produtturi tal-Unjoni, jew sakemm tippersisti t-theddida ta’ tali deterjorament. Fejn il-fatti kif jiġu finalment stabbiliti juru li l-kondizzjonijiet indikati fil-paragrafu 1 ta’ dan l-Artikolu ma jkunux ġew sodisfatti, il-Kummissjoni għandha tadotta att ta’ implimentazzjoni li jtemm l-investigazzjoni u l-proċedimenti. Dak l-att ta’ implimentazzjoni għandu jiġi adottat f’konformità mal-proċedura ta’ eżami msemmija fl-Artikolu 5(2) ta’ dan ir-Regolament. 
            
            
               9.Fejn ċirkostanzi eċċezzjonali li jeħtieġu azzjoni immedjata jagħmluha impossibbli li ssir investigazzjoni, il-Kummissjoni tista’, wara li tgħarraf lill-Kumitat tal-Kodiċi Doganali msemmi fl-Artikolu 5(1), tieħu kwalunkwe miżura preventiva li tkun meħtieġa.
            
            
               Artikolu 5
            
            
               Proċedura ta’ kumitat
            
            
               1.Il-Kummissjoni għandha tkun assistita mill-Kumitat tal-Kodiċi Doganali stabbilit bl-Artikolu 285 tar-Regolament (UE) Nru 952/2013 tal-Parlament Ewropew u tal-Kunsill
                  7
               . Dak il-Kumitat għandu jkun kumitat fis-sens tar-Regolament (UE) Nru 182/2011. 
            
            
               2.Meta ssir referenza għal dan il-paragrafu, għandu japplika l-Artikolu 5 tar-Regolament (UE) Nru 182/2011.
            
            
               Artikolu 6
            
            
               Valutazzjoni tal-implimentazzjoni tal-miżuri ta’ liberalizzazzjoni tal-kummerċ
            
            
               Ir-rapport annwali tal-Kummissjoni dwar l-implimentazzjoni taż-Żona ta’ Kummerċ Ħieles Approfondit u Komprensiv għandu jinkludi valutazzjoni fid-dettall tal-implimentazzjoni tal-miżuri ta’ liberalizzazzjoni tal-kummerċ previsti f’dan ir-Regolament u għandu jinkludi, sa fejn ikun xieraq, valutazzjoni tal-impatt soċjali ta’ dawn il-miżuri fil-Moldova u fl-Unjoni. L-informazzjoni dwar l-importazzjonijiet ta’ prodotti skont l-Artikolu 1 għandha tkun disponibbli fuq is-sit web tal-Kummissjoni.
            
            
               Artikolu 7
            
            
               Dispożizzjoni tranżitorja
            
            
               Il-miżuri ta’ liberalizzazzjoni tal-kummerċ għandhom japplikaw għal prodotti li fid-data tad-dħul fis-seħħ ta’ dan ir-Regolament ikunu taħt kontroll doganali fl-Unjoni, soġġett li ssir talba għal dak il-għan lill-awtoritajiet doganali responsabbli tal-Unjoni fi żmien sitt xhur minn dik id-data.
            
            
               Artikolu 8
            
            
               Dħul fis-seħħ u applikazzjoni
            
            
               1.Dan ir-Regolament għandu jidħol fis-seħħ fil-jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
            
         
         
            
               2.Dan ir-Regolament għandu japplika sa ... [sena mid-dħul fis-seħħ ta’ dan ir-Regolament]. 
            
            
               Dan ir-Regolament għandu jorbot fl-intier tiegħu u japplika direttament fl-Istati Membri kollha.
            
            
               Magħmul fi Brussell,
            
            
               
                  Għall-Parlament Ewropew
                        Għall-Kunsill
               
               
                  Il-President
                        Il-President
               
            
            
               DIKJARAZZJONI FINANZJARJA LEĠIŻLATTIVA GĦAL PROPOSTI LI GĦANDHOM IMPATT FUQ IL-BAĠIT LIMITAT B’MOD ESKLUSSIV GĦAN-NAĦA TAD-DĦUL
            
            
               1.ISEM IL-PROPOSTA:
            
            
               Proposta għal Regolament tal-Parlament Ewropew u tal-Kunsill dwar miżuri ta’ liberalizzazzjoni tal-kummerċ temporanji li tissupplimenta l-konċessjonijiet kummerċjali applikabbli għall-prodotti tal-Moldova skont il-Ftehim ta’ Assoċjazzjoni bejn l-Unjoni Ewropea u l-Komunità Ewropea tal-Enerġija Atomika u l-Istati Membri tagħhom, minn naħa waħda, u l-Moldova, min-naħa l-oħra
            
            
               2.LINJI BAĠITARJI:
            
            
               Il-Kapitolu 12, l-Artikolu 120
            
            
               Ammont ibbaġitjat għas-sena 2022: EUR 17 912 606 159
            
            
               3.IMPATT FINANZJARJU 
            
            
               ◻
                     Il-proposta ma għandha l-ebda implikazzjoni finanzjarja
            
            
               X
                     Il-proposta ma għandha l-ebda impatt finanzjarju fuq in-nefqa iżda għandha impatt finanzjarju fuq id-dħul – l-effett huwa kif ġej:
            
            
                     
                  
                  
                     
                  
               
                     
                        Linja baġitarja
                     
                  
                  
                     
                        Dħul 
                     
                     
                  
                  
                     
                        Perjodu: parti minn 2022 - parti minn 2023 *
                     
                     
                        (miljuni ta’ EUR għal pożizzjoni deċimali waħda)
                     
                  
               
                     
                        Artikolu 120 Kapitolu 12
                           8
                        
                     
                  
                  
                     
                        Impatt fuq ir-riżorsi proprji
                     
                  
                  
                     
                        0.3
                     
                  
               
                     
                        Totali 
                     
                  
                  
                     
                  
                  
                     
                  
               
               * Perjodu ta’ sena mid-dħul fis-seħħ tar-regolament
            
            
               Il-kalkoli huma bbażati fuq il-volumi tal-importazzjoni tal-2021 ta’ prodotti koperti mir-Regolament propost li jaqbżu l-kwota annwali mingħajr dazju (jiġifieri l-għajnbaqar).
            
            
               Abbażi tal-kalkoli ta’ hawn fuq, it-telf tad-dħul mir-riżorsi proprji tradizzjonali minn din id-Deċiżjoni huwa stmat għal EUR 0.366 miljun (ammont gross, inklużi l-kostijiet tal-ġbir) x 0,75 = EUR 0.274 miljun għall-perjodu inkwistjoni.
            
            
               4.MIŻURI KONTRA L-FRODI
            
            
               Sabiex jiġi evitat frodi, jenħtieġ li l-jedd għall-miżuri kummerċjali awtonomi stabbiliti permezz tar-Regolament propost ikunu kondizzjonali fuq il-fatt li l-Ukrajna tkun ikkonformat mal-kondizzjonijiet rilevanti kollha biex jinkisbu l-benefiċċji skont il-Ftehim ta' Assoċjazzjoni, inkluż ir-regoli tal-oriġini tal-prodotti kkonċernati u l-proċeduri relatati magħhom, kif ukoll l-involviment tal-Ukrajna f’kooperazzjoni amministrattiva mill-qrib mal-Unjoni, kif previst minn dak il-Ftehim.
            
         
         
            
                  
                     (1)
                  
                        Il-Ftehim ta’ Assoċjazzjoni bejn l-Unjoni Ewropea u l-Komunità Ewropea tal-Enerġija Atomika u l-Istati Membri tagħhom, minn naħa waħda, u r-Repubblika tal-Moldova, min-naħa l-oħra (ĠU L 240, 30.8.2014, p. 4) ġie ffirmat mill-Partijiet fis-27 ta’ Ġunju 2014. Il-Ftehim ta’ Assoċjazzjoni, inkluż iż-Żona ta’ Kummerċ Ħieles Approfondita u Komprensiva (DCFTA) ilu jiġi applikat b’mod proviżorju mill-1 ta’ Settembru 2014 u ilu fis-seħħ bis-sħiħ mill-1 ta’ Lulju 2016 wara r-ratifika mill-Istati Membri kollha tal-UE.
               
               
                  
                     (2)
                  
                        Il-pożizzjoni tal-Parlament Ewropew ta’ ... (għadha mhux ippubblikata fil-Ġurnal Uffiċjali) u d-deċiżjoni tal-Kunsill ta’ ...
               
               
                  
                     (3)
                  
                        ĠU L 240 tat-30.8.2014, p. 4
               
               
                  
                     (4)
                  
                        Id-Deċiżjoni tal-Kunsill 2014/492/UE tas-16 ta’ Ġunju 2014 dwar l-iffirmar, f'isem l-Unjoni Ewropea, u l-applikazzjoni proviżorja tal-Ftehim ta’ Assoċjazzjoni bejn l-Unjoni Ewropea u l-Komunità Ewropea tal-Enerġija Atomika u l-Istati Membri tagħhom, minn naħa waħda, u r-Repubblika tal-Moldova, min-naħa l-oħra (
                  ĠU L 260, 30.8.2014, p. 1
                  ).
               
               
                  
                     (5)
                  
                        Ir-Regolament (UE) Nru 182/2011 tal-Parlament Ewropew u tal-Kunsill tas-16 ta’ Frar 2011 li jistabbilixxi r-regoli u l-prinċipji ġenerali dwar il-modalitajiet ta’ kontroll mill-Istati Membri tal-eżerċizzju mill-Kummissjoni tas-setgħat ta’ implimentazzjoni (ĠU L 55, 28.2.2011, p. 13)
               
               
                  
                     (6)
                  
                        Ir-Regolament ta’ Implimentazzjoni tal-Kummissjoni (UE) 2015/2447 tal-24 ta’ Novembru 2015 li jistabbilixxi regoli dettaljati għall-implimentazzjoni ta' ċerti dispożizzjonijiet tar-Regolament (UE) Nru 952/2013 tal-Parlament Ewropew u tal-Kunsill li jistabbilixxi l-Kodiċi Doganali tal-Unjoni (ĠU L 343, 29.12.2015, p. 558) 
               
               
                  
                     (7)
                  
                        Ir-Regolament (UE) Nru 952/2013 tal-Parlament Ewropew u tal-Kunsill tad-9 ta’ Ottubru 2013 li jistabbilixxi l-Kodiċi Doganali tal-Unjoni (
                  
                     ĠU L 269, 10.10.2013, p. 1
                  
                  ).
               
               
                  
                     (8)
                  
                        Fir-rigward tar-riżorsi proprji tradizzjonali (dazji agrikoli, imposti taz-zokkor, dazji doganali) l-ammonti indikati jridu jkunu ammonti netti, jiġifieri ammonti grossi wara t-tnaqqis tal-25 % tal-kostijiet tal-ġbir.
               
            
      
    ---documentbreak--- 
      
         
               IL-KUMMISSJONI EWROPEA
            Brussell, 9.6.2022
            COM(2022) 288 final
            
            ANNESS
            ta' [...]
            Proposta għal Regolament tal-Parlament Ewropew u tal-Kunsill dwar
            dwar il-miżuri ta’ liberalizzazzjoni tal-kummerċ temporanji li tissupplimenta l-konċessjonijiet kummerċjali applikabbli għall-prodotti tal-Moldova skont il-Ftehim ta’ Assoċjazzjoni bejn l-Unjoni Ewropea u l-Komunità Ewropea tal-Enerġija Atomika u l-Istati Membri tagħhom, minn naħa waħda, u r-Repubblika tal-Moldova, min-naħa l-oħra
            
               
         
         
            
               ANNESS 
            
            
               KWOTI TARIFFARJI ADDIZZJONALI MINGĦAJR DAZJU GĦALL-PRODOTTI AGRIKOLI MSEMMIJA FL-ARTIKOLU 1
            
            
               Minkejja r-regoli ta' interpretazzjoni tan-Nomenklatura Magħquda (NM), il-kliem użat għad-deskrizzjoni tal-prodotti jrid jitqies biss bħala kliem ta' valur indikattiv. Għall-finijiet ta’ dan l-Anness, il-kamp ta’ applikazzjoni tal-iskema preferenzjali għandu jiġi ddeterminat mill-kodiċijiet NM kif jeżistu fid-data tal-adozzjoni ta’ dan ir-Regolament.
            
            
                     
                        
                           Nru tal-ordni
                        
                     
                  
                  
                     
                        
                           Kodiċi NM
                        
                     
                  
                  
                     
                        
                           Deskrizzjoni tal-oġġetti
                        
                     
                  
                  
                     
                        
                           Volum tal-kwota annwali (f’tunnellati)
                        
                     
                  
               
                     
                        
                           09.6810
                        
                     
                  
                  
                     
                        
                           0702 00 00
                        
                     
                  
                  
                     
                        
                           Tadam, frisk jew imkessaħ
                        
                     
                  
                  
                     
                        
                            2 000
                        
                     
                  
               
                     
                        
                           09.6811
                        
                     
                  
                  
                     
                        
                           0703 20 00
                        
                     
                  
                  
                     
                        
                           Tewm, frisk jew imkessaħ
                        
                     
                  
                  
                     
                        
                            220
                        
                     
                  
               
                     
                        
                           09.6812
                        
                     
                  
                  
                     
                        
                           0806 10 10
                        
                     
                  
                  
                     
                        
                           Għeneb tal-mejda, frisk
                        
                     
                  
                  
                     
                        
                            38 000
                        
                     
                  
               
                     
                        
                           09.6816
                        
                     
                  
                  
                     
                        
                           0808 10 80
                        
                     
                  
                  
                     
                        
                           Tuffieħ, frisk (ħlief it-tuffieħ tas-sidru, fi kwantità, mis-16 ta’ Settembru sal-15 ta’ Diċembru)
                        
                     
                  
                  
                     
                        
                            40 000
                        
                     
                  
               
                     
                        
                           09.6813
                        
                     
                  
                  
                     
                        
                           0809 29 00
                        
                     
                  
                  
                     
                        
                           Ċirasa (minbarra ċ-ċirasa qarsa), friska
                        
                     
                  
                  
                     
                        
                            1 500
                        
                     
                  
               
                     
                        
                           09.6814
                        
                     
                  
                  
                     
                        
                           0809 40 05
                        
                     
                  
                  
                     
                        
                           Għanbaqar, frisk
                        
                     
                  
                  
                     
                        
                            25 000
                        
                     
                  
               
                     
                        
                           09.6815
                        
                     
                  
                  
                     
                        
                           2009 61 10
                        
                     
                  
                  
                     
                        
                           Meraq tal-għeneb, inkluż most tal-għeneb, mhux iffermentat, bil-valur Brix <= 30 f’temperatura ta’ 20 °C, valur ta’ > EUR 18 kull 100 kg, irrispettivament minn jekk fihx zokkor miżjud jew xi sustanza tal-ħlewwa oħra (minbarra jekk fih spirtu)
                        
                     
                  
                  
                     
                        
                            500
                        
                     
                  
               
                     
                        
                     
                  
                  
                     
                        
                           2009 69 19
                        
                     
                  
                  
                     
                        
                           Meraq tal-għeneb, inkluż għeneb magħsur qabel jeħmer, mhux iffermentat, b’valur Brix > 67 f’temperatura ta’ 20 °C, b’valur ta’ > EUR 22 għal kull 100 kg, kemm jekk fih zokkor jew materjal ieħor li jagħti togħma ħelwa kif ukoll jekk le (ħlief jekk fih l-ispirtu)
                        
                     
                  
                  
                     
                        
                     
                  
               
                     
                        
                     
                  
                  
                     
                        
                           2009 69 51
                        
                     
                  
                  
                     
                        
                           Meraq konċentrat tal-għeneb, inkluż most tal-għeneb, mhux iffermentat, bil-valur Brix > 30 iżda <= 67 f'temperatura ta' 20 °C, valur ta' > EUR 18 kull 100 kg, irrispettivament minn jekk fihx zokkor miżjud jew xi sustanza tal-ħlewwa oħra (minbarra jekk fih spirtu)
                        
                     
                  
                  
                     
                        
                     
                  
               
                     
                        
                     
                  
                  
                     
                        
                           2009 69 59
                        
                     
                  
                  
                     
                        
                           Meraq tal-għeneb, inkluż most tal-għeneb, mhux iffermentat, bil-valur Brix > 30 iżda <= 67 f’temperatura ta’ 20 °C, valur ta’ > EUR 18 kull 100 kg, irrispettivament minn jekk fihx zokkor miżjud jew xi sustanza tal-ħlewwa oħra (minbarra konċentrat jew jekk fih spirtu)